某嘗次贊府盧丈高韵復承見示佳篇嘆詠之餘輒成二首  其二
作者：陳宓
朝代：宋

paragraphs: 家山四年別，梅萼忽橫枝。
久擬投倦翼，還成效雌羈。
初之一毫補，謾素五十炊。
所就竟何事，敢言厭拘縻。
吏民笑已滿，雖勤欲奚爲。
答以事不然，吾心異群兒。
矻矻不能閑，任汝了事譏。
吾道日已長，天運無窮期。
常恐業未富，無以答明時。
歸將閉門坐，謹學毋自欺。
刻心事仁勇，立志防怠隳。
乞我刀圭劑，發此蒙昧姿。